《哀龙城》
清代·蒋曰豫

龙城城中大纛走，数十万人泣以口。口请击贼乃击民，民击还能代公守。

四月之庚力不踵，外援亡归贼来猛。城竭守力守以心，心尽填城作孤冢。

有生必死死重生，一时义胆张如云。贼所不尽付水火，仅者冻馁他乡存。

呜呼龙城不足惜，所惜坏君东南之半壁。蔽障可完力可扼，一柱中流水轻掷。

君不见破吴入越曾几时，大纛今犹海边立。

作者简介：（1830—1875）清江苏阳湖人，字侑石。监生。咸丰间援例得知县，迁蔚州知州。同治间佐戎幕，镇压捻军，擢直隶州知州。少工诗文，及长，研究经史，旁及声音训诂之学。有《滂喜斋学录》、《问奇室诗文集》。